b'\n_START_ARTICLE_\nAkviliferis\n_START_PARAGRAPH_\nAkviliferis (lot. aquilifer)\xc2\xa0\xe2\x80\x93 vyriausias legiono signiferis Senov\xc4\x97s Romoje, legiono \xc5\xbeenklo akvilos (\xc5\xa1tandarto su ereliu) ne\xc5\xa1\xc4\x97jas._NEWLINE_Akvila nuo 104\xc2\xa0m.p.m.e. buvo universalus legion\xc5\xb3 simbolis. Iki tol simboliais buvo ir vilkas, \xc5\xa1ernas, bulius bei \xc5\xbeirgas. Akvila buvo svarbiausias legiono simbolis, jo praradimas buvo did\xc5\xbeiausia \xc4\xafmanoma negarb\xc4\x97._NEWLINE_Akvilos erelis paprastai b\xc5\xabdavo pavaizduotas pak\xc4\x97l\xc4\x99s sparnus ir apr\xc4\x97mintas lauro vainiku, tupintis ant siauro trapecinio pagrindo, kuris b\xc5\xabdavo pritvirtintas ieties tipo koto vir\xc5\xa1uje._NEWLINE_Akviliferio pareigos buvo labai garbingos, laikomos \xc5\xbeemesn\xc4\x97mis u\xc5\xbe centuriono, bet auk\xc5\xa1tesn\xc4\x97mis u\xc5\xbe opciono. Akviliferiai buvo duplikarijai\xc2\xa0\xe2\x80\x93 jie gaudavo dvigub\xc4\x85 legionieriaus alg\xc4\x85._NEWLINE_Akviliferiai, skirtingai negu kiti simboli\xc5\xb3 ne\xc5\xa1\xc4\x97jai (pvz., signiferiai), manoma, nene\xc5\xa1iodavo \xc5\xbev\xc4\x97ri\xc5\xb3 kaili\xc5\xb3 ir \xc5\xa1alm\xc5\xb3 ar kepuri\xc5\xb3. Jokiame \xc5\xa1ias dienas pasiekusiame akviliferi\xc5\xb3 atvaizde ar apra\xc5\xa1yme n\xc4\x97ra galvos dangal\xc5\xb3. Akviliferiai ne\xc5\xa1iodavo nedidel\xc4\xaf apval\xc5\xb3 skyd\xc4\x85 parm\xc4\x85, kuris gal\xc4\x97davo b\xc5\xabti ne\xc5\xa1iojamas prisegtas, kai abi rankas u\xc5\xbeimdavo \xc5\xa1tandartas ir ginklas.'